b'\n_START_ARTICLE_\nHarry Potter og ildbegeret\n_START_SECTION_\nHandling\n_START_PARAGRAPH_\nTradisjonen tro starter den fjerde Harry Potter-boka sommeren f\xc3\xb8r Harry skal begynne sitt fjerde \xc3\xa5r p\xc3\xa5 trollmannsskolen Galtvort. Men denne gangen er det en stor del av handlingen som tar plass i sommerferien, f\xc3\xb8r skole\xc3\xa5ret begynner. Harry har nemlig blitt invitert med p\xc3\xa5 rumpeldunk-VM av familien Wiltersen. De har billetter til finalen, som er mellom Irland og Bulgaria. Men etter kampen skjer det mystiske ting: Folk forkledd som d\xc3\xb8dsetere (Voldemorts tilhengere) skremmer gomper, og M\xc3\xb8rkets Merke, det gamle tegnet til Voldemort, blir sendt opp over plassen. D\xc3\xb8dseterne forsvinner, og den som blir tatt for \xc3\xa5 ha sendt opp merket, er Blunka, Bart Kroeks (ansatt i Magidepartementet) husnisse, og det var Harrys stav som ble brukt. Heldigvis er Harry selv utenfor mistanke, men han og de andre som var i n\xc3\xa6rheten av Blunka da merket viste seg, tror ikke det var Blunka som gjorde det._NEWLINE_Vel framme p\xc3\xa5 Galtvort f\xc3\xa5r vi f\xc3\xb8rst og fremst h\xc3\xb8re om Tretrollmannsturneringen, som skal foreg\xc3\xa5 p\xc3\xa5 Galtvort, av Humlesnurr. Til skolen vil det komme representanter fra de to andre skolene Beauxbaton og Durmstrang, som skal konkurrere mot en representant fra Galtvort. Det er ildbegeret som skal velge ut representantene, som m\xc3\xa5 v\xc3\xa6re over 17 \xc3\xa5r._NEWLINE_Da representantene blir offentliggjort, viser det seg at noe underlig har skjedd. Representanten for Beauxbatons blir Fleur Delacour, for Durmstrang blir det rumpeldunk-stjernen Viktor Krumm, og fra Galtvort blir det Fredrik Djervell. Men et fjerde navn kommer opp av ildbegeret, og det er Harry Potter. Hvem har narret Ildbegeret? Reglene m\xc3\xa5 f\xc3\xb8lges, og dermed blir det fire kjempende i Tretrollmannsturneringen._NEWLINE_De m\xc3\xa5 igjennom flere pr\xc3\xb8ver, og Harry viser flere ganger at han er ikke noe mindre kompetent enn sine eldre konkurrenter. Et par ganger f\xc3\xa5r han uventet hjelp, deriblant fra medelev Fredrik Djervell. Men samtidig som Harry m\xc3\xa5 tenke p\xc3\xa5 Turneringen (og skolearbeidet), kan han heller ikke glemme Voldemort, som han vet er p\xc3\xa5 vei til \xc3\xa5 komme tilbake. I tillegg m\xc3\xa5 han stri med Rita Slita, en utrolig plagsom tabloidjournalist._NEWLINE_Ved slutten av skole\xc3\xa5ret kommer de til den siste pr\xc3\xb8ven, som er en labyrint full av farer. Innerst i labyrinten er pokalen som vinneren f\xc3\xa5r. Harry og Fredrik kommer samtidig fram, og bestemmer seg for \xc3\xa5 ta pokalen sammen og dele seieren. Men pokalen viser seg \xc3\xa5 v\xc3\xa6re en flyttn\xc3\xb8kkel, og plutselig befinner de to seg p\xc3\xa5 en ukjent kirkeg\xc3\xa5rd sammen med Petter Pittelpytt og Voldemort, som enda ikke har f\xc3\xa5tt noen utpreget menneskelig form. Pittelpytt dreper f\xc3\xb8rst Fredrik (p\xc3\xa5 ordre fra Voldemort), og deretter blander han sammen et brygg (bl.a. best\xc3\xa5ende av Harrys blod og sin egen arm). Ved hjelp av Brygget gjenoppst\xc3\xa5r Voldemort som delvis menneske, delvis\xe2\x80\xa6 noe annet._NEWLINE_D\xc3\xb8dseterne immiverer til kirkeg\xc3\xa5rden, og Voldemort kritiserer mange av dem for \xc3\xa5 v\xc3\xa6re lite lojale og feige. S\xc3\xa5 skal han kvitte seg med Harry en gang for alle, og de duellerer. Harry avverger Voldemorts Avada kadavra (drepeformelen) med en enkelt Exitarmus (avv\xc3\xa6pningsformelen), og tryllestavene deres blir forbundet p\xc3\xa5 magisk vis. Skyggene av Voldemorts siste utf\xc3\xb8rte drap kommer ut av staven hans, deriblant Harrys foreldre. Til slutt bryter Harry kontakten, og l\xc3\xb8per bort til pokalen han kom med, griper Fredriks d\xc3\xb8de kropp og kommer seg tilbake til Galtvort._NEWLINE_Spenningen er ikke over enda. Det gjenst\xc3\xa5r \xc3\xa5 finne ut hvem som gjorde pokalen om til en flyttn\xc3\xb8kkel. Det viser seg \xc3\xa5 v\xc3\xa6re en l\xc3\xa6rer, Alastor Gal\xc3\xb8ye Bister, eller snarere, en svindler som har kledd seg ut som ham. Denne svindleren er en av Voldemorts mest trofaste tjenere, Bart Kroek Jr., som ogs\xc3\xa5 var den som slapp Harrys navn i Ildbegeret, under en fjerde skole, slik at han var garantert \xc3\xa5 komme med i Turneringen. Dessuten var det han som sendte opp M\xc3\xb8rkets Merke under Rumpeldunk-VM, ikke farens husnisse. For \xc3\xb8vrig har Kroek Jr. ogs\xc3\xa5 rukket \xc3\xa5 drepe sin far._NEWLINE_Ved bokas slutt er det meste ganske trist og depressivt. Harry lever, og han har nettopp sl\xc3\xa5ss mot Voldemort i egen, gjenoppst\xc3\xa5tt person og vunnet, men han har ogs\xc3\xa5 nettopp v\xc3\xa6rt vitne til en uskyldig gutts brutale d\xc3\xb8d, og han vet at den grusomste trollmann noensinne har gjenvunnet gamle h\xc3\xb8yder. Humlesnurr tar Harrys fortelling alvorlig, og bringer nyheten videre til elevene ved Skolen.'